Vruntlike grute myt vormogenheit allis ghuden juwer behegelicheit tovorn. Ersamen, besunderen ghuden vrundes. Juwer ersamicheit dancke ik wal vruntlike zere juwer gyffte unde perde, de gy my leenden went an unsern erwerdighen meister. Des bidde ik juwer werdicheit to wetende als van werffs weghen, dat ik wedderumme gheworffen hebbe an hern Cristern tusschen juwen saken van beyden parten, dar ik umme gereden was an unsern erwerdegen meister. Des hefft her Cristern unserme meister eynen breff ghescreven, alse hee jw dat wal vortan wert schrivende, so dat ynhalt des breves ys, dat id sal in veligem vrede stan tusschen jw unde hern Cristern unde de umme synen willen don unde laten willen want nw up den an neesten tokomende suntte Johannes baptisten dach, vry unde velichliken juwer eyn to dem andern to theende, syn werff to wervende, wes eyn myt dem andern to donde effte to schickende hefft. Wan gy dan zemptliken by eynander komen, so wert, efft Got wil, dan alle zake tusschen jw wal gheslichtet unde hynghelecht, des ik ok sundergen umme juwer leve willen myne bede darumme hebbe ghedan etc., bezundern er dre utbescheyden, als Albert Rumor, Arnd Lubbeke und Bazun, de stan er ewentur, see unde er gut. Hiirmede syt Gode almechtigh bevalen to langer salicheit. Ghescreven tor Narwe des mytwekens na suntte Philippi et Jacobi dage in dem 31:ten jare. Johan Nyenborch, broder Dutzsches ordins. Adress: Den erwerdighen unde vorsichtigen, wisen luden, borgermeistern unde raedtmannen tho Revalle, kome desse breff myt allir werdicheit an zumen.